মুসলিমপ্রধান কিছু দেশের বিমানবন্দর থেকে যাত্রীদের ইলেকট্রনিক গ্যাজেট হাত-ব্যাগে নেওয়ার ক্ষেত্রে আমেরিকার মতো গত কাল নিষেধাজ্ঞা চাপায় ব্রিটেনও। আমেরিকা আটটি দেশের উপরে এই নিষেধ চাপালেও ব্রিটেন ছ’টি দেশকে নিষেধ-তালিকায় রেখেছে। তবে একটাই স্বস্তি, তারা আপাতত ছাড় দিয়েছে দুবাই এবং আবু ধাবির মতো গুরুত্বপূর্ণ আন্তর্জাতিক বিমানবন্দরকে। ব্রিটেনের নিষেধ-তালিকায় রয়েছে, তুরস্ক, মিশর, লেবানন, জর্ডন, তিউনিসিয়া এবং সৌদি আরব। এর ফলে আগামী সপ্তাহে প্রভাব পড়বে ওই সব দেশ থেকে লন্ডনগামী অন্তত ২৩০টি উড়ানের উপরে। বছরে ১২ হাজার উড়ানের যাত্রী এই নিষেধের জন্য অসুবিধায় পড়বেন। ব্রিটেনের নিরাপত্তা বাহিনী সূত্রে খবর, সোমালিয়ায় আল কায়দার শাখা সংগঠন আল শাবাব ল্যাপটপ বোমা তৈরি করেছে। বিমানবন্দরের নিরাপত্তা-ব্যবস্থাকে বুড়ো আঙুল দেখিয়ে এই বিস্ফোরক বেরিয়ে যেতে পারে বলে আশঙ্কা গোয়েন্দাদের।